**М О Т И В И**

**към**

**проект на изменение и допълнение на Правилник за прилагане на Закона за регионално развитие**

1. **Причини, които налагат приемането на нормативния акт**

С Правилника за прилагане на Закона за регионално развитие (ППЗРР) се уреждат условията, редът и сроковете за изготвяне, съгласуване, приемане, актуализиране и изпълнение на системата от документи за стратегическо планиране на регионалното и пространственото развитие, организацията и дейността на регионалния съвет за развитие (РСР) и на областния съвет за развитие, както и наблюдението на изпълнението на интегрираните териториални стратегии за развитие на регионите за планиране от ниво 2 (ИТСРРП ниво 2) и плановете за интегрирано развитие на общините (ПИРО).

През м. март 2020 г. влезе в сила Закон за изменение и допълнение на Закона за регионално развитие (ЗИД на ЗРР), обнародван в бр. 21 на Държавен вестник от 13.03.2020 г. Съгласно Параграф 55 от Преходните и заключителни разпоредби към ЗИД на ЗРР, ППЗРР е приведен в съответствие със закона в 6-месечен срок от влизането му в сила. Правилника за прилагане на Закона за регионално развитие е приет с Постановление № 183 от 4 август 2020 г.

В последното изменение на ЗРР е разписана промяна по отношение на подхода в управлението на регионалното развитие, което ще доведе до засилване значението на териториално измерение на секторните политики, подобряване на междусекторната координация, до развитие на полицентричния модел от йерархизирани градове-центрове, до възможността за ефективно прилагане на интегрирани териториални инвестиции. Основните разпоредби на ЗРР следва да намерят отражение и детайлизиране в ППЗРР.

ППЗРР изяснява организацията на дейността на РСР, процесът на взимане на решения, процедурите за избор на състава на РСР, включващ председател, заместник-председател, членове с право на глас при взимане на всички решения, наблюдатели с право на глас при приемането на решения по чл. 19, ал. 1, т. 3 от ЗРР и експертен състав. В ЗРР са описаните основните функции и задължения на РСР, като в ППЗРР те се доразвиват и конкретизират. Подробно са описани съставът и специфичните функции на трите звена, част от експертния състав на РСР – Звеното за медиации, Звеното за публични консултации и Звеното за предварителен подбор.

Необходимостта от засилване на политиките, базирани на местни специфики, които да съответстват на местните нужди и специфичните потенциали на всяка територия, се основава също така и на опита от последните два програмни периода в България. Подходът, използван досега за определяне на финансирането от ЕС въз основа на секторните приоритети и за разделянето на градските и селските райони, доведе до нездравословна конкуренция между общините и до задълбочаване на междурегионалните, вътрешнорегионалните и дори общинските неравенства и дисбаланси.

1. **Цели, които се поставят с приемането на нормативния акт**

Основната цел на политиката за регионално развитие в България е да създаде жизнени, икономически силни и устойчиви региони като отговор на неблагоприятните демографски тенденции и задълбочаване на между- и вътрешнорегионалните различия. Специфичните цели включват:

* Справяне с негативните демографски тенденции и намаляване на регионалните различия по отношение на населението
* Увеличаване на икономическия растеж на българските региони
* Насърчаване на балансирано териториално развитие чрез полицентрична мрежа от градове, подкрепена от интегрирани инвестиции.
1. **Финансови и други средства, необходими за прилагането на нормативния акт**

За прилагане на предложения проект на изменение и допълнение на Правилника за прилагане на Закона за регионалното развитие не са необходими финансови или средства.

1. **Очаквани резултати от прилагането на нормативния акт**

В проекта на изменение и допълнение на ППЗРР се изясняват процедурите и правилата по изготвяне, съгласуване, приемане, актуализиране и изпълнение на системата от документи за стратегическо планиране на регионалното, пространственото развитие и интегрираните териториални инвестиции.

Нормативната промяна в ППЗРР ще доведе до:

• Придобиване на яснота по отношение на процесите на наблюдение, мониторинг и оценка на стратегическите документи.

• Прецизиране на отговорности и функции на звената за управление на регионалното развитие в съответствие с изискването за повишаване на ефективността и ефикасността на тяхната работа.

• Създаването на ясни процедури за избор на състава на РСР, които да гарантират прозрачност и широка представителност на заинтересованите страни, имащи отношение към развитието на съответния регион.

• Овластяване и даване на глас на местните заинтересовани страни чрез предоставянето на възможност за участие във вземането на решения за развитието на съответния регион, включително по отношение на мерките, които да бъдат финансирани на местно ниво, както и в процеса на координация на регионалната политика.

• Ефективно прилагане на принципа на партньорство и извеждането му като водещ в управлението и изпълнението на регионалната политика, което е дългосрочен план ще подсигури необходимите условията за успешно реализиране на концепции за интегрирани териториални инвестиции с широк ефект върху по-голяма територия и брой население.

• Подсигуряването във възможно най-голяма степен на обективност на решенията на РСР, свързани с одобряване на концепции за интегрирани териториални инвестиции във връзка с функциите по чл. 19, ал.1, т. 3 от Закона за регионалното развитие

• Създаване на необходимите условия за гарантиране качественото изпълнение на новия подход за интегрирано териториално развитие в програмния период 2021-2027 г.

1. **Анализ за съответствието с правото на Европейския съюз**

Предложеното изменение не е свързано с транспониране на актове на Европейския съюз, поради което не се налага да бъде изготвена справка за съответствие с европейското право.

1. **Срок за обществени консултации**

С Правилника за прилагане на Закона за регионалното развитие се уреждат условията, редът и сроковете за изготвяне, съгласуване, приемане, актуализиране и изпълнение на системата от документи за стратегическо планиране на регионалното и пространственото развитие, организацията и дейността на регионалния съвет за развитие (РСР) и на областния съвет за развитие, както и наблюдението на изпълнението на интегрираните териториални стратегии за развитие на регионите за планиране от ниво 2 (ИТСРРП ниво 2) и плановете за интегрирано развитие на общините (ПИРО). ПИРО и ИТСРРП ниво 2 са основни стратегически документи, на базата на които се планира да се реализират инвестициите по приоритети „Интегрирано градско развитие“ и „Интегрирано териториално развитие на регионите“ по Програма „Развитие на регионите“ (ПРР) 2021-2027. Промените в ППЗРР са от съществено значение за своевременното стартиране на изпълнението на програмата. В този случай на изключителни обстоятелства, на основание чл. 26, ал 4 от Закона за нормативните актове, срокът за получаване на предложения и становища е 14 дни.